โบรกฯอัพเป้า SISB แตะ 10.90 บ. อัพไซด์เกิน 20% ฟังธงผลงานโตยาว!
โบรกฯอัพเป้า SISB แตะ 10.90 บ. อัพไซด์เกิน 20% ฟังธงผลงานโตยาว!
โบรกฯอัพเป้า SISB แตะ 10.90 บ. อัพไซด์เกิน 20% ฟังธงผลงานโตยาว!
18 พ.ย. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท เอสไอเอสบี จำกัด (มหาชน) หรือ SISB หลังรายงานผลการดำเนินงานประจำไตรมาส 3/62 มีกำไรเพิ่มขึ้นกว่า 1 เท่าตัว โดยเป็นผลมาจากรายได้ที่เพิ่มขึ้น ทั้งนี้นักวิเคราะห์ต่างมองว่า แนวโน้มผลการดำเนินงานยังคงปรับตัวขึ้นอย่างต่อเนื่อง จากการเพิ่มขึ้นของจำนวนนักเรียนในแต่ละภาคเรียน
โดย นักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น SISB และปรับมาใช้ราคาเป้าหมายที่ 10.90 บาท/หุ้น โดย SISB กำไรสุทธิไตรมาส 3/62 ดีตามคาดที่ 60 ล้านบาท เพิ่มขึ้น 16% เมื่อเทียบจากไตรมาสก่อน และเพิ่มขึ้น 116% เมื่อเทียบจากปีก่อน
สำหรับแนวโน้มกำไรสุทธิไตรมาส 4/62 น่าจะอยู่ที่ราว 62-65 ล้านบาท เพิ่มขึ้น 3-8% เมื่อเทียบจากไตรมาสก่อน เนื่องจากการรับรู้รายได้จากการปรับขึ้นอัตราค่าธรรมเนียมการศึกษาเต็มไตรมาส และคาดว่าจะมีจำนวนนักเรียนที่เพิ่มขึ้นได้อีกราว 40-50 คน และอัตรากำไรขั้นต้นน่าจะขยับดีขึ้นได้อีกเล็กน้อย โดยยังคงประมาณการกำไรปี 2562 ที่ 215 ล้านบาท เพิ่มขึ้น 108% เมื่อเทียบจากปีก่อน
ทั้งนี้ประมาณการกำไรสุทธิปี 2563 อยู่ที่ 288 ล้านบาท เพิ่มขึ้น 33.7% เมื่อเทียบจากปีก่อน บนคาดการณ์จำนวนนักเรียน (ไม่รวมสาขาเชียงใหม่) เพิ่มขึ้น 250 คน และอัตราค่าธรรมเนียมการศึกษาเท่ากับ 4.9 แสนบาทต่อคนต่อปี เพิ่มขึ้น 5% เมื่อเทียบจากปีก่อน, Gross margin ที่ 44.8% ดีขึ้นจาก 42% ในปี 2561 เนื่องจากประโยชน์จากการประหยัดต่อขนาด (ต้นทุนส่วนใหญ่ของ SISB เป็นต้นทุนคงที่) ยังไม่รวม upside ที่อาจเกิดขึ้นจากจำนวนนักเรียนในระดับมัธยมที่เพิ่มขึ้นภายหลังการเริ่มใช้หลักสูตร IB ในปี 2563 เป็นปีแรก
ส่วน นักวิเคราะห์ บล.ทิสโก้ ระบุในบทวิเคราะห์ แนะนำ “ซื้อ” หุ้น SISB ราคาเป้าหมาย 10.30 บาท/หุ้น โดย SISB ประกาศกำไรสุทธิไตรมาส 3/62 จำนวน 60 ล้านบาท เพิ่มขึ้น 117% เมื่อเทียบจากปีก่อน และเพิ่มขึ้น 16% เมื่อเทียบจากไตรมาสก่อน เป็นไปตามที่บล.ทิสโก้ และตลาดคาดการณ์ จากจำนวนนักเรียนที่เพิ่มขึ้นต่อเนื่องและการขยายสาขาเพิ่มขึ้นเทียบกับปีที่ผ่านมา
ทั้งนี้ยังคงแนะนำ “ซื้อ” จากการเติบโตของกลุ่มธุรกิจคาดผลประกอบการเติบโตต่อเนื่อง คาดกำไรสุทธิปี 2562 เพิ่มขึ้น 120% เมื่อเทียบจากปีก่อน และปี 2563-2564 เพิ่มขึ้นเฉลี่ยปีละ 24% (CAGR2Y) จากรายได้ที่เพิ่มขึ้น อัตรากำไรขึ้นต่อเนื่อง ในขณะที่ต้นทุนผันแปรต่ำ ต้นทุนส่วนใหญ่เป็นค่าจ้างครูและบริหารจัดการอาคารซึ่งเพิ่มขึ้นในอัตราที่ต่ำกว่ารายได้ที่เพิ่ม
ทั้งนี้ ราคาหุ้น SISB ปิดตลาดวานนี้ (18 พ.ย.) อยู่ที่ระดับ 8.95 บาท บวก 0.15 บาท หรือ 1.70% ด้วยมูลค่าซื้อขาย 18.13 ล้านบาท โดยยังมีอัพไซด์จากราคาเป้าหมาย 10.90 บาท อยู่ 21.79%